輔公祏據丹楊反，詔孝恭為帥，召靖入朝受方略，副孝恭東討，李世勣等七總管皆受節度。公祏遣馮惠亮以舟師三萬屯當塗，陳正通步騎二萬屯青林，自梁山連鎖以斷江道。築却月城，延袤十餘里，為掎角。諸將議曰：「彼勁兵連柵，將不戰疲老我師。若直取丹楊，空其巢窟，惠亮等自降。」靖曰：「不然。二軍雖精，而公祏所自將亦銳卒也，既保石頭，則牢未可拔。我留不得志，退有所忌，腹背蒙患，非百全計。且惠亮、正通百戰餘賊，非怯野鬬，今方持重，特公祏立計爾。若出不意，挑攻其城，必破之。惠亮拔，公祏禽矣。」孝恭聽之。靖率黃君漢等水陸皆進，苦戰，殺傷萬餘人，惠亮等亡去。靖將輕兵至丹楊，公祏懼，眾尚多，不能戰，乃出走，禽之，江南平。置東南道行臺，以為行臺兵部尚書。賜物千段、奴婢百口、馬百匹。行臺廢，檢校揚州大都督府長史。帝歎曰：「靖迺銑、公祏之膏肓也，古韓、白、衞、霍何以加！」